Eerste operasie wag op Pta-seun wat erg brand, hospitaal betaal | Maroela Media
Sean, 'n gr. 10-leerder, is Maandagmiddag na dié private hospitaal geneem nadat sy hemp aan sy lyf vlam gevat en hy erge brandwonde aan sy bolyf, arms en gesig opgedoen het.
Maroela Media het Woensdag berig Sean was saam met 'n gesinsvriendin, wat 'n tuindienste-onderneming besit, toe die voorval plaasgevind het. Sy het hom by sy huis, in Theresapark in Akasia, opgelaai en hulle was in Eldoraigne in Centurion toe die tragedie hom afgespeel het.
"Die vrou het besef haar bakkie lek olie en sy het langs die pad stilgehou om ondersoek in te stel. Sean het onder die enjinkap gekyk wat hy kan sien en aan die enjin gewerk. Sy hande was vuil en vol olie," het Amoré Jooste, 'n goeie vriendin van Sean se ma, Mé-Lissa Smith, aan Maroela Media gesê. "Hy het toe petrol gevat en oor sy hande gegooi om dit skoon te kry. Ons vermoed hy het sy hande aan sy hemp droog gevee en dit het toe op 'n manier vlam gevat, dalk toe iemand naby hom 'n sigaret aangesteek het."
Amoré verduidelik Mé-Lissa het Sondag vir haar werk na Parys in Frankryk gevlieg en was skaars daar toe sy 'n vlug terug na Suid-Afrika moes haal. Mé-Lissa kon eers Dinsdagmiddag haar seun in die trauma-waakeenheid van die hospitaal besoek, waar hy in afsondering onder verdowing gehou word en aan 'n asemhalingsmasjien gekoppel is.
Sy toestand is steeds kritiek maar stabiel, en hy moes dringend die eerste van vele operasies ondergaan om van dooie weefsel ontslae te raak en sy wonde skoon te maak om lewensgevaarlike infeksie te verhoed. Die operasie is egter baie duur. Mé-Lissa, 'n enkelma van vier, het nie 'n mediese fonds nie en kan nie self volgehoue behandeling by die private hospitaal bekostig nie. Daar is ook steeds nie plek in staatshospitale wat toegeruste brandsorgeenhede het nie.
Robert Jordaan, Unitas se hoofbestuurder, het Donderdag aan Maroela Media gesê die hospitaal het toe Sean daar opgeneem is, besluit om voluit met sy behandeling voort te gaan totdat daar 'n plek in 'n staatshospitaal oopgaan, net soos hulle met ander pasiënte sou doen wat nie 'n mediese fonds het nie.
"Die hospitaal se hooffokus is nie geld nie. Ons is hier om 'n diens te lewer en die beste behandeling moontlik te gee om lewens te red."
Jordaan het gesê die hospitaal sal nooit behandeling weier aan enige pasiënt wie se lewe in gevaar is nie. "Ons het Maandag, nadat Sean gestabiliseer is, dadelik begin soek vir plek in 'n geskikte staatshospitaal om nie sy ouers aan die enorme koste bloot te stel nie. Maar daar was en is doodeenvoudig net nie plek nie; intussen veg hy om sy lewe, moet hy geopereer word en gaan dit vandag gedoen word."
Hy het gesê die seun sal daar behandeling ontvang tot daar plek by 'n geskikte hospitaal oopgaan waarna hy in beheerde omstandighede daarheen oorgeplaas sal word as Sean sterk genoeg is daarvoor.
Mé-Lissa het almal bedank wat hulle in die moeilike tyd ondersteun. "Ek wil net dankie sê vir almal se gebede, oproepe en boodskappe – ek waardeer dit baie. Daar is geen woorde om die seer wat ek het te kan beskryf nie. My hart is stukkend."
Erika SA Country Meisie
Ek sal steeds voortgaan om die benifit show vir hul te reel.
ALLE fondse wat ons daardeur kan inkry sal aan hul oorhandig word.
Sterkte met die operasie. My gebede gaan uit vir julle in die traumatiese tyd.
Unitas, ek hoop ander hospitale kan julle voorbeeld volg. julle is awesome…. Sean, hoop jy word gou gesond, ou seun en baie sterkte vir jou en jou familie
Baie sterkte dink aan hom en die Familie Mag God hom die krag gee om deur hierdie moeilike tyd te kom.